b'\n_START_ARTICLE_\nBinko\xc5\xa1tna cerkev v Republiki Sloveniji\n_START_PARAGRAPH_\nB\xc3\xadnko\xc5\xa1tna c\xc3\xa9rkev v Rep\xc3\xbabliki Slov\xc3\xa9niji je ena izmed registriranih verskih skupnosti v RS. Verniki Binko\xc5\xa1tne cerkve, binko\xc5\xa1tniki, se \xc5\xa1tejejo med kristjane protestantske usmeritve. Binko\xc5\xa1tna in sorodne reformne cerkve se imenujejo evangelijske, za razliko od druge glavne veje, evangeli\xc4\x8danskih cerkva, ki zdru\xc5\xbeuje bolj formalne reformirane cerkve luteranske in sorodnih veroizpovedi._NEWLINE_Poimenovanje Binko\xc5\xa1tne cerkve izhaja iz slovenskega imena za kr\xc5\xa1\xc4\x8danski praznik Binko\xc5\xa1ti (gr\xc5\xa1ko: \xcf\x80\xce\xb5\xce\xbd\xcf\x84\xce\xb7\xce\xba\xce\xbf\xcf\x83\xcf\x84\xce\xae (\xe1\xbc\xa1\xce\xbc\xce\xad\xcf\x81\xce\xb1), pentekost\xc4\x93 (h\xc4\x93mera),\xc2\xa0\xc2\xbbpetdeseti (dan)\xc2\xab). Praznik se obhaja na 50. dan po Veliki no\xc4\x8di v spomin na svetopisemski dogodek, ko naj bi se na petdeseti dan po Kristusovem vstajenju in v skladu z njegovo napovedjo na u\xc4\x8dence izlil Sveti Duh, s tem pa ustanovljena Jezusova cerkev. Na ta dan so nekateri u\xc4\x8denci izpri\xc4\x8dali \xc4\x8dude\xc5\xbeni pojav govorjenja v neznanih tujih jezikih (glosolalija)._NEWLINE__NEWLINE_Prvi opazni zametki karizmatikov prihajajo s strani protestantov (binko\xc5\xa1tnikov - izvorno pentecostalcev) iz majhnega pode\xc5\xbeelskega mestecaa Topeka, Kansas, v ZDA.Od tod tudi izvor Binko\xc5\xa1tnikov in tudi ostalih karizmati\xc4\x8dnih gibanj po svetu._NEWLINE_V Sloveniji je 16 cerkvenih ob\xc4\x8din Binko\xc5\xa1tne cerkve v RS, ki delujejo v sedmih obmo\xc4\x8dnih sredi\xc5\xa1\xc4\x8dih: Ljubljana, Maribor, Izola, Novo mesto, Murska Sobota, Velenje in Bled._NEWLINE_Binko\xc5\xa1tna Cerkev ima v Sloveniji ve\xc4\x8d novih cerkva, pa tudi sakralne spomenike kulturne dedi\xc5\xa1\xc4\x8dine, enega cel\xc3\xb3 iz leta 1675. Tradicijo \xc4\x8drpa med drugim iz gibanja Prekr\xc5\xa1\xc4\x8devalcev (Anabaptisti), ki so bili v \xc4\x8dasu Reformacije v Sloveniji po nekaterih pri\xc4\x8devanjih \xc5\xa1tevil\xc4\x8dnej\xc5\xa1i od luteranov._NEWLINE_Binko\xc5\xa1tno cerkev v RS opredeljuje tudi \xc4\x8dlanstvo v svetovni binko\xc5\xa1tni zvezi Assemblies of God, in s tem tudi \xc4\x8dlanstvo v World Evangelical Fellowship, Pentecostal European Fellowship. Je ena izmed udele\xc5\xbeenk ekumenskega gibanja, \xc4\x8dlanica Conference of European Churches, ekumenskega sveta Cerkv\xc3\xa1, Lausannske zveze za evangelizacijo sveta, ter \xc4\x8dlanica mednarodnega dru\xc5\xa1tva za razdeljevanje Svetega pisma \xe2\x80\x9cGideon\xe2\x80\x9d, \xc4\x8dlanica Svetopisemske dru\xc5\xbebe Slovenije in \xc4\x8dlanica opazovalka Sveta kr\xc5\xa1\xc4\x8danskih Cerkv\xc3\xa1 v Sloveniji.'